Trane van blydskap op 21ste verjaarsdag, ná ma se doodNaomi praat met Lindie Strydom (Foto: Christine Henrico) Naomi du Plooy moes op die ouderdom van 16, ná haar ma se dood, omsien na haar jonger boetie en sussie. Sy het die rol as ma so goed moontlik vervul, maar op haar 21ste verjaarsdag wou Groot FM seker maak dat sy lekker bederf word ná alles wat sy deurgemaak het. Du Plooy, wat vandag (Woensdag) 21 jaar oud word, is by haar werkplek deur Groot FM verras nadat ŉ familievriend, Petrus van Wyngaardt, hulle van haar storie vertel het. Toe Du Plooy se ma in 2015 oorlede is, was sy 16 jaar oud, haar boetie 15 en haar sussie 10. Naomi sien haar oom aangestap kom (Foto: Christine Henrico) “Ek het die rol as ma aangeneem. Net ná my ma se dood het my sussie my gevra of ek nou haar nuwe mamma gaan wees, so ek moes dit doen. Ek het probeer om daar te wees vir hulle, maar omdat ek nog so jonk was, het ek ook maar nie geweet wat dit beteken nie,” het sy gesê. “Ons het eers by mense gebly en hulle het nogal mooi na ons gekyk, maar die mense se dogter het ons emosioneel begin afbreek. Ons het dit drie jaar lank verdra, maar toe het ek met my oom daaroor begin praat,” het Du Plooy aan Maroela Media vertel. Du Plooy het gesê dat die welsyn hulle in 2017 na ŉ kinderhuis wou oorplaas, maar hulle oom, Phillip Olivier, het aangebied om hulle in te neem. Omdat Du Plooy se sussie nog te jonk is om deur ŉ familie ingeneem te word, is sy in ŉ kinderhuis geplaas. Groot FM het dit goedgedink om Dinsdag vir Du Plooy ŉ geskenksak vol verrassings te vat om haar 21ste verjaarsdag behoorlik te vier. Hulle het haar by die kleuterskool, waar sy ŉ onderwyseres is, gaan verras. Naomi praat met Lindie Strydom saam met haar Oom Phillip (Foto: Christine Henrico) “Ek het eers my oom raakgesien met pakkies in sy hande. Ek het net gedink: ‘Dit is nie vandag my verjaarsdag nie, wat maak hy hier?’. Maar toe gewaar ek vir Lindie Strydom, en ek het haar altyd op Egoli gesien.” “Sy het nader gestap en ek het gehoor sy praat oor die selfoon en sê iets van Groot FM, en tóé weet ek hier is iets aan die gang. Dit was ŉ groot verrassing en ek het dit regtig glad nie verwag nie,” het sy gesê. Naomi du Plooy (Foto: Christine Henrico) Groot FM het onder meer vir haar geskenkbewyse gegee om haar hare te laat versorg, vir ŉ massering te gaan, ŉ stel wimpers, ŉ manikuur en pedikuur, asook ŉ klomp bederfprodukte. Hulle het ook vir haar kolwyntjies en ŉ koevert met kontant en ŉ nuwe selfoon gegee. “Die geskenke beteken regtig baie vir my. Vandat ek begin werk het, wou ek my hare laat doen, maar ek kry nie ŉ baie groot salaris nie, so ek kon dit nooit bekostig nie. Nou kan ek dit maak soos ek nog altyd wou; ek het nou die geleentheid. Dit is net vir my wow. Ek kan dit nie glo nie – ek het dit glad nie verwag nie.” Du Plooy het gesê sy het nie veel ander planne vir haar 21ste verjaarsdag nie, maar wil net graag ná werk by haar sussie in die kinderhuis gaan kuier.